SUSPÉS- Burjassot celebra l’Orgull 2025 amb una gran festa en la Plaça de l’Ajuntament, el 12 de juliol- SUSPÉS
2025-07-24

El 28 de juny es commemorava el Dia Internacional de l’Orgull LGBTIQ+ i, per a reivindicar la diversitat sexual en totes les seues formes, l’Ajuntament de Burjassot, a través de la Regidoria de Diversitat Sexual que dirigeix Isabel Mª Mora, celebrarà l’Orgull 2025, amb una gran gesta musical que tindrà com a cap de cartell a la cantant Yurena. Tindrà lloc el dissabte 12 de juliol a la Plaça d’Emili Castelar (Ajuntament).

La vesprada de festa començarà a les 19.00 hores, amb la lectura del Manifest per l’Orgull 2025 i amb un Pregó que enguany estarà a càrrec de l’artista burjassotera Layka Boss. És el nom artístic de Rubén Martínez Arnau, qui després del Pregó, oferirà un drag xou per a tots els presents.

Esta obertura festiva i reivindicativa donarà pas al tardeo musical, protagonitzat pels sons més representatius de l’escena electrònica valenciana dels anys 90 i 2000, a càrrec d’un gran cartell de DJs: Coqui Selection (The Face); Inmaeyes (ProDj); Jesús Brisa (Ex-Espiral); José Coll (Remember The Music); Larry DJ (ProDj); Sergi Val (Remember Les Arts); Vicente Ferrer (Bananas / Sonido de Valencia) i Víctor Pérez (The Face / Homenatge a la Ruta).

Com a plat fort de la vesprada i com a fi de festa, saltarà a l’escenari Yurena, icona LGTBIQ+, que oferirà un espectacle en el qual interpretarà reconeguts temes de la història de la música amb cuidades coreografies.

L’entrada és lliure i s’espera que la ciutadania secunde, un any més, esta iniciativa que posa de manifest el treball constant de Burjassot per ser un municipi igualitari i inclusiu en el qual no existisca cap mena de discriminació per motius d’orientació sexual, identitat o expressió de gènere.